B4-0981/98

Ψήφισμα σχετικά με τη συνεργασία στην υπηρεσία της ολοκλήρωσης (COM(98)0333 - C4-0410/98)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(98)0333 - C4-0410/98),

- έχοντας υπόψη τα συμπεράσματα της Προεδρίας εν συνεχεία του Ευρωπαϊκού Συμβουλίου του Κάρντιφ της 15ης και 16ης Ιουνίου 1998 ((Δελτίο της 17.6.1998.)),

- έχοντας υπόψη το ψήφισμά του της 18ης Ιουνίου 1998 σχετικά με την έκβαση της συνόδου του Ευρωπαϊκού Συμβουλίου του Κάρντιφ της 15ης και 16ης Ιουνίου 1998 ((ΕΕ C 210 της 6.7.1998, σελ. 192.)),

- έχοντας υπόψη την απόφαση αριθ. 2179/98/ΕΚ του Ευρωπαϊκού Κοινοβουλίου και του Συμβουλίου περί αναθεωρήσεως του προγράμματος της Ευρωπαϊκής Κοινότητας σχετικά με την πολιτική και τη δράση για το περιβάλλον και τη βιώσιμη ανάπτυξη «Στόχος η αειφορία» ((ΕΕ L 275 της 10.10.1998, σελ. 1.)),

- έχοντας υπόψη τα άρθρα 6,2 και 3 της Συνθήκης του Άμστερνταμ,

- έχοντας υπόψη τη δέσμη Ατζέντα 2000 και τις νομοθετικές προτάσεις τις οποίες περιέχει,

- έχοντας υπόψη τις δεσμεύσεις που ανέλαβε η ΕΕ στο Κυότο και το ψήφισμα του Κοινοβουλίου της 17ης Σεπτεμβρίου 1998 σχετικά με την κλιματική μεταβολή εν όψει του Μπουένος Άιρες ((ΣΠ της ημερομηνίας αυτής, Μέρος II, σημείο 6.)),

- έχοντας υπόψη την υιοθετηθείσα από την Επιτροπή στρατηγική της Ευρωπαϊκής Κοινότητας στον τομέα της βιοποικιλότητας (COM(98)0042 - C4-0140/98) και τις συστάσεις τις οποίες διατύπωσαν εν προκειμένω το Ευρωπαϊκό Κοινοβούλιο και το Συμβούλιο,

- έχοντας υπόψη τη μελλοντική διεύρυνση της Ευρωπαϊκής Κοινότητας και τις υπό εξέλιξη διαπραγματεύσεις,

- έχοντας υπόψη τα συμπεράσματα του μεικτού Συμβουλίου Περιβάλλοντος/Μεταφορών της 17ης Ιουνίου 1998,

- έχοντας υπόψη το ψήφισμά του της 14ης Μαΐου 1997 σχετικά με την ανακοίνωση της Επιτροπής για την εφαρμογή της κοινοτικής περιβαλλοντικής νομοθεσίας (COM(96)0500 - C4-0591/96) ((ΕΕ C 167 της 2.6.1997, σελ. 92.)),

A. επισημαίνοντας ότι η ανακοίνωση της Επιτροπής «Συνεργασία στην υπηρεσία της ολοκλήρωσης» σκιαγραφεί με σαφήνεια και περιεκτικότητα τα ζητήματα που τίθενται και τονίζει την ανάγκη περαιτέρω ενσωμάτωσης, που σύμφωνα με τη διατύπωση της ίδιας της Επιτροπής δεν αποτελεί εναλλακτική δυνατότητα αλλά υποχρέωση,

Β. επισημαίνοντας ότι οι συστάσεις που περιέχονται στην ανακοίνωση δεν είναι αρκετά διεξοδικές και συγκεκριμένες ώστε να εξασφαλίσουν ταχεία και σταθερή πρόοδο στην κατεύθυνση της ενσωμάτωσης,

Γ. επισημαίνοντας ότι τα συμπεράσματα της Προεδρίας στο Ευρωπαϊκό Συμβούλιο του Κάρντιφ του Ιουνίου 1998 (παράγραφοι 32-36) αποστέλλουν σαφές μήνυμα στο Συμβούλιο Υπουργών, με κάθε σχετική σύνθεσή του, προκειμένου να εξασφαλισθεί ότι η ενσωμάτωση της περιβαλλοντικής διάστασης σε όλες τις άλλες κοινοτικές πολιτικές θα γίνει πραγματικότητα,

Δ. επισημαίνοντας ότι η σημερινή εσωτερική οργάνωση των εργασιών στο Συμβούλιο και στην Επιτροπή δεν προσφέρει κατάλληλη βάση για την εφαρμογή της αρχής της ενσωμάτωσης όπως αυτή διατυπώνεται στη Συνθήκη,

Ε. επισημαίνοντας ότι η Κοινότητα δεν διαθέτει τις κατευθυντήριες γραμμές και τους δείκτες που απαιτούνται για την παρακολούθηση του επιτυγχανόμενου βαθμού ενσωμάτωσης, ενώ της λείπουν επίσης μηχανισμοί για την επανόρθωση καταστάσεων ανεπαρκούς ενσωμάτωσης,

ΣΤ. επισημαίνοντας ότι, παρά τις αρμοδιότητες του Δικαστηρίου των Ευρωπαϊκών Κοινοτήτων όσον αφορά την ερμηνεία των απαιτήσεων ενσωμάτωσης που διατυπώνονται στη Συνθήκη, ο στόχος μπορεί τελικά να επιτευχθεί μόνο με μιαν αλλαγή συλλογιστικής των αποφασιζόντων, που να τη χαρακτηρίζει η απομάκρυνση από τις παραδοσιακές τομεακές διαδικασίες και σκεπτικά,

Ζ. επισημαίνοντας ότι δεν έχουν σχεδιασθεί νομοθετικές προτάσεις για την εφαρμογή της αρχής της ενσωμάτωσης,

Η. επισημαίνοντας ότι η επανεξέταση του πέμπτου προγράμματος περιβαλλοντικής δράσης ενίσχυσε την απαίτηση περιβαλλοντικής ενσωμάτωσης και απαρίθμησε λεπτομερώς τους στόχους προτεραιότητας της Επιτροπής σε σχέση με άλλους τομείς πολιτικής, όπως η γεωργία, οι μεταφορές, η ενέργεια, η βιομηχανία και ο τουρισμός,

Θ. επισημαίνοντας ότι το άρθρο 3Γ της Συνθήκης του Άμστερνταμ (άρθρο 6 της ενοποιημένης Συνθήκης) θεσπίζει την υποχρέωση ένταξης των περιβαλλοντικών απαιτήσεων στον καθορισμό και την εφαρμογή όλων των κοινοτικών πολιτικών και δράσεων,

Ι. επισημαίνοντας ότι η δέσμη «Ατζέντα 2000", η στρατηγική της Επιτροπής για την εφαρμογή του πρωτοκόλλου του Κυότο και η ανακοίνωση της Επιτροπής για μια στρατηγική της Ευρωπαϊκής Κοινότητας στον τομέα της βιοποικιλότητας αποτελούν μείζονες προκλήσεις για την Κοινότητα, όχι μόνο καθεαυτές αλλά και ως προς την εφαρμογή της αρχής της ενσωμάτωσης,

ΙΑ. επισημαίνοντας ότι η διαδικασία διεύρυνσης θα μπορούσε να δημιουργήσει την ιδανική ευκαιρία για εφαρμογή της αρχής της ενσωμάτωσης στο εναρκτήριο στάδιο μιας νομοθετικής διαδικασίας, δηλαδή της υιοθέτησης του κοινοτικού κεκτημένου από τις υποψήφιες χώρες,

ΙΒ. επισημαίνοντας ότι σπανίως μόνο έχουν πραγματοποιηθεί κοινές συνεδριάσεις του Συμβουλίου Περιβάλλοντος με άλλα Συμβούλια,

ΙΓ. επισημαίνοντας ότι υφίσταται στενός δεσμός ανάμεσα στην ενσωμάτωση των περιβαλλοντικών απαιτήσεων σε άλλες κοινοτικές πολιτικές και την αποτελεσματική εφαρμογή και τήρηση της περιβαλλοντικής νομοθεσίας της ΕΕ,

1. χαιρετίζει την ανακοίνωση της Επιτροπής και πιστεύει ότι αυτή αποτελεί ρεαλιστικό και στέρεο εφαλτήριο για την επίτευξη του συνολικού στόχου της βιώσιμης ανάπτυξης μέσω της ενσωμάτωσης των περιβαλλοντικών απαιτήσεων στις άλλες πολιτικές της ΕΕ[semigr ]

2. εκφράζει εντούτοις τη λύπη του για το γεγονός ότι οι περιεχόμενες συστάσεις δεν είναι αρκετά φιλόδοξες και θεωρεί ότι, για την επίτευξη του επιθυμητού αποτελέσματος, είναι αναγκαίο ένα πολύ λεπτομερέστερο σχέδιο δράσης, που να περιλαμβάνει συγκεκριμένα μέτρα προς λήψη από τα επιμέρους όργανα καθώς και χρονοδιαγράμματα[semigr ]

3. αναγνωρίζει τον ρόλο που καλείται να αναλάβει στο πλαίσιο της προτεινόμενης «συνεργασίας στην υπηρεσία της ολοκλήρωσης» μεταξύ Συμβουλίου, Κοινοβουλίου και Επιτροπής, με στόχο την ενσωμάτωση του περιβάλλοντος στους άλλους τομείς της κοινοτικής πολιτικής[semigr ] είναι πρόθυμο να συμβάλει στην προώθηση αυτής της συνεργασίας και ζητεί ανάλογη συμβολή εκ μέρους των εταίρων του[semigr ]

4. είναι πρόθυμο να μοιραστεί με το Συμβούλιο και την Επιτροπή την ευθύνη για την πρακτική εφαρμογή των διατάξεων του άρθρου 6 της Συνθήκης του Άμστερνταμ[semigr ]

5. αναλαμβάνει να επανεξετάσει τις οργανωτικές διαδικασίες του, προκειμένου να εξασφαλίσει ότι θα λαμβάνεται υπόψη η ανάγκη ενσωμάτωσης των περιβαλλοντικών πτυχών στη λήψη αποφάσεων[semigr ]

6. καλεί την Επιτροπή να μεριμνήσει ώστε όλες οι σχετικές προτάσεις να συνοδεύονται εφεξής από δελτίο περιβαλλοντικών επιπτώσεων, λαμβάνοντας π.χ. ως πρότυπο τα δελτία που χρησιμοποιούνται για την αξιολόγηση των προτάσεων σχετικά με τις μικρομεσαίες επιχειρήσεις[semigr ]

7. καλεί το Συμβούλιο να εξετάσει επειγόντως την πρόταση της Επιτροπής για την έκδοση οδηγίας του Συμβουλίου σχετικά με την αξιολόγηση των συνεπειών ορισμένων σχεδίων και προγραμμάτων στο περιβάλλον (COM(96)0511 - C4-0191/97) ((ΕΕ C 129 της 25.4.1997, σελ. 14.)) και να καθορίσει κοινή θέση άνευ χρονοτριβής[semigr ]

8. επαναλαμβάνει το αίτημά του για δεσμευτική νομοθεσία, υπό μορφή οδηγίας-πλαισίου, σχετικά με την ενσωμάτωση του περιβάλλοντος και της βιωσιμότητας και την προστασία των καταναλωτών[semigr ]

9. καλεί τις μελλοντικές προεδρίες του Συμβουλίου να προγραμματίζουν μία τουλάχιστον μεικτή συνεδρίαση του Συμβουλίου ανά εξάμηνο, στην οποία να συμμετέχουν αφενός οι υπουργοί περιβάλλοντος και αφετέρου οι υπουργοί οι αρμόδιοι για τους τομείς της γεωργίας, των μεταφορών, της ενέργειας, της βιομηχανίας και του τουρισμού, τομείς που κατονομάζονται από το 5ο πρόγραμμα περιβαλλοντικής δράσης ως περισσότερο ευαίσθητοι από περιβαλλοντική άποψη[semigr ] οι εν λόγω μεικτές συνεδριάσεις δεν πρέπει να αντικαθιστούν συνήθεις συνεδριάσεις του Συμβουλίου Περιβάλλοντος, η δε ημερήσια διάταξή τους πρέπει να επικεντρώνεται στα πρακτικά ζητήματα ενσωμάτωσης και στην υπό εξέταση συναφή νομοθεσία[semigr ] όλα τα Συμβούλια Οικονομίας/Οικονομικών και τα άλλα Συμβούλια που ασχολούνται με θέματα των διαρθρωτικών ταμείων πρέπει να ζητούν τη γνώμη του Συμβουλίου Περιβάλλοντος σχετικά με την πρακτική εφαρμογή της ενσωμάτωσης[semigr ]

10. καλεί το Συμβούλιο να εξασφαλίσει ότι η ενσωμάτωση, η εφαρμογή και η επιτήρηση θα συζητούνται από σχετικά τομεακά Συμβούλια μία τουλάχιστον φορά ανά εξάμηνο, ώστε να καθίσταται δυνατή η παρακολούθηση της προόδου στην κατεύθυνση της βιώσιμης ανάπτυξης[semigr ]

11. καλεί την Επιτροπή να επισημάνει με σαφήνεια στο ετήσιο πρόγραμμα εργασίας της πώς προτίθεται να προχωρήσει στην εφαρμογή της ανακοίνωσής της[semigr ]

12. καλεί την Επιτροπή να καθορίσει σαφείς κατευθυντήριες γραμμές και δείκτες για την παρακολούθηση και αξιολόγηση του επιτυγχανόμενου βαθμού ενσωμάτωσης[semigr ] εν προκειμένω θα μπορούσαν να χρησιμεύσουν ως υποδείγματα οι κατευθυντήριες γραμμές που έχουν ήδη καθορισθεί ή μελετώνται για κώδικες ορθής γεωργικής πρακτικής[semigr ]

13. ζητεί να αναγνωρισθεί η σπουδαιότητα των περιβαλλοντικών ζητημάτων σε σχέση με την Ατζέντα 2000, την κοινοτική στρατηγική για την εφαρμογή του πρωτοκόλλου του Κυότο και τη στρατηγική της Ευρωπαϊκής Κοινότητας στον τομέα της βιοποικιλότητας, και διάκειται ευμενώς στην προοπτική συνομιλιών με το Συμβούλιο και την Επιτροπή σχετικά με μηχανισμούς που να εξασφαλίζουν τη δυνατότητα εφαρμογής αυτών των πρωτοβουλιών[semigr ] θεωρεί ότι θα είναι επίσης αναγκαίο να θεσπισθούν διατάξεις που να καθιστούν δυνατή την από κοινού παρακολούθηση της συντελούμενης προόδου[semigr ]

14. είναι της γνώμης ότι οι μείζονες προκλήσεις που αντιμετωπίζει η Κοινότητα, όπως η διεύρυνση, οι μεταρρυθμίσεις της «Ατζέντας 2000", η μετά το Κυότο στρατηγική και η στρατηγική της Ευρωπαϊκής Κοινότητας στον τομέα της βιοποικιλότητας, παρέχουν στα όργανα της Ευρωπαϊκής Κοινότητας και στα κράτη μέλη ευκαιρίες για να αποδείξουν την προσήλωσή τους στην υλοποίηση της αρχής της ενσωμάτωσης που περιλαμβάνεται στη Συνθήκη ΕΕ[semigr ]

15. καλεί το Ευρωπαϊκό Συμβούλιο της Βιέννης, του Δεκεμβρίου 1998, να επισκοπήσει τη συντελεσθείσα πρόοδο και να ανταποκριθεί στα αιτήματα που περιέχονται στο παρόν ψήφισμα[semigr ]16. αναθέτει στον Πρόεδρό του να διαβιβάσει το παρόν ψήφισμα στο Ευρωπαϊκό Συμβούλιο, το Συμβούλιο, την Επιτροπή και τα κοινοβούλια των κρατών μελών.